Sport kurashlari. O‘zbekistonlik yoshlar jahon chempionatida 4 ta medalni qo‘lga kiritdi

Slovakiyaning Trnava shahrida sport kurashlari bo‘yicha yoshlar o‘rtasidagi jahon chempionati nihoyasiga yetdi. Musobaqaning so‘nggi kunida erkin kurash bo‘yicha bahslar tashkil qilindi. Bu haqda MOQ matbuot xizmati xabar berdi.
-125kg vazn toifasida Hasanboy Rahimov musobaqa davomida Qozog‘iston, Armaniston, AQSH vakillarini mag‘lubiyatga uchratib, yarim finalgacha yetib bordi. Final ostonasida kechgan jangda rossiyalik Soslan Xinchagovga 6:7 hisobida imkoniyatni boy berib qo‘ydi. Bronza medali uchun o‘tkazilgan bahsda esa eronlik Amir Nader Yarini 6:4 hisobida mag‘lubiyatga uchratib, sovrindorlar qatoridan joy oldi.
Slovakiyadagi jahon chempionatida yunon-rum kurashi bahslarida Mahmud Bahshilloyev, ayollar kurashida esa Aktenge Keunimjayeva va Nabira Yesenbayeva kumush medalni qo‘lga kiritgandi.
Shu tariqa, O‘zbekiston terma jamoasi yoshlar o‘rtasidagi jahon chempionatidan 3 ta kumush va 1 ta bronza medali bilan qaytadigan bo‘ldi.